o odobritvi sprememb Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (Bonski sporazum) v zvezi z razširitvijo stvarnega in geografskega področja njegove uporabe

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Ta predlog se nanaša na sklep o pooblastitvi pogajalca Unije (v tem primeru: Komisije), da v imenu Unije odobri spremembe Sporazuma o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (v nadaljnjem besedilu: Bonski sporazum) v zvezi z razširitvijo stvarnega in geografskega področja njegove uporabe, da bi se izboljšalo sodelovanje pri nadzoru v zvezi z zahtevami iz Priloge VI h Konvenciji MARPOL (v nadaljnjem besedilu: sprememba zaradi konvencije MARPOL) ter upošteval pristop Kraljevine Španije k Sporazumu (v nadaljnjem besedilu: sprememba zaradi pristopa Španije).

1.1Sporazum o sodelovanju pri ravnanju v primeru onesnaženja Severnega morja z nafto in drugimi škodljivimi snovmi (v nadaljnjem besedilu: Bonski sporazum)

Namen Bonskega sporazuma je boj proti onesnaževanju na območju Severnega morja ter varovanje obalnih območij pred pomorskimi nesrečami in kroničnim onesnaževanjem z ladij in naprav na morju. Evropska unija (takrat „Evropska gospodarska skupnost“) je pogodbenica Sporazuma. Pogodbenice Sporazuma so tudi države ob Severnem morju, ki so članice Evropske unije, in Norveška.

Namen Sporazuma je spodbujati dejavno sodelovanje in medsebojno pomoč med obalnimi državami in Evropsko unijo v boju proti onesnaževanju Severnega morja z nafto in drugimi škodljivimi snovmi, da bi zaščitili morsko okolje in interese obalnih držav. V ta namen Sporazum določa, da pogodbenice izvajajo nadzor kot pomoč pri odkrivanju onesnaževanja in boju proti onesnaževanju ter za preprečevanje kršitev predpisov proti onesnaževanju. Severno morje je razdeljeno na različne cone, kjer je odgovornost za nadzor in oceno nezgod dodeljena pogodbenicam. Pogodbenice morajo vse druge zadevne pogodbenice obvestiti o tem, da so izvedele za prisotnost nafte ali drugih škodljivih snovi, ki lahko resno ogrozijo obalo ali s tem povezane interese katere koli druge pogodbenice. Kadar pogodbenice potrebujejo pomoč pri ravnanju v primeru onesnaženja na morju ali na njihovi obali, si morajo pogodbenice, ki so zaprošene za pomoč, čim bolj prizadevati, da priskočijo na pomoč, kolikor je v njihovi moči.

Evropska gospodarska skupnost je Bonski sporazum sklenila s Sklepom Sveta 84/358/EGS. Bonski sporazum je bil leta 1989 spremenjen. Zadevne spremembe so začele veljati 1. aprila 1994. Evropska gospodarska skupnost je navedene spremembe odobrila s Sklepom Sveta 93/540/EGS.

V skladu s členom 16 Bonskega sporazuma se predlog pogodbenice za spremembo Bonskega sporazuma ali njegove priloge obravnava na sestanku pogodbenic. Po soglasnem sprejetju predloga depozitarna vlada o spremembi obvesti pogodbenice. Takšne spremembe začnejo veljati prvi dan drugega meseca, ki sledi datumu, na katerega je depozitarna vlada od vseh pogodbenic prejela uradna obvestila o odobritvi.

Depozitar Bonskega sporazuma je vlada Zvezne republike Nemčije (člen 18(3) Bonskega sporazuma).

V skladu s členom 20 Bonskega sporazuma lahko pogodbenice Bonskega sporazuma soglasno povabijo katero koli drugo obalno državo na območju severovzhodnega Atlantika, da pristopi k temu sporazumu. V takem primeru se člen 2 Bonskega sporazuma in njegova priloga ustrezno spremenita, sprememba pa začne veljati z začetkom veljavnosti Sporazuma za pristopno državo.

Svet je 7. oktobra 2019 sprejel sklep, s katerim je Komisijo pooblastil, da se v imenu Unije pogaja o spremembi na podlagi člena 16 Bonskega sporazuma zaradi razširitve področja uporabe Sporazuma, da bi se izboljšalo sodelovanje pri nadzoru v zvezi z zahtevami iz Priloge VI h Konvenciji MARPOL, ter na podlagi člena 20 Sporazuma zaradi pristopa Kraljevine Španije k Sporazumu.

Pogodbenice Bonskega sporazuma so na svojem 31. sestanku med 9. in 11. oktobrom 2019 soglasno sprejele te spremembe. Spremembe so zdaj predložene za odobritev s strani Unije. Poleg tega bo morala Kraljevina Španija v skladu s členom 20 Bonskega sporazuma ratificirati razširitev Sporazuma na cono svoje odgovornosti.

1.2Spremembe Bonskega sporazuma

1.2.1 Sprememba zaradi konvencije MARPOL – sprememba stvarnega področja uporabe Sporazuma

Namen te spremembe je izboljšati sodelovanje in usklajevanje med pogodbenicami pri boju proti nezakonitim emisijam v zrak, ki jih povzroča ladijski promet, da bi se omejile negativne posledice izgorevanja goriv za plovila z visoko vsebnostjo žvepla ali dušika za zdravje ljudi, biotsko raznovrstnost in celotno morsko okolje. Pogodbenice predvidevajo, da se bo to doseglo s spremembami različnih določb Bonskega sporazuma (členov 1, 5, 6 in 15 Sporazuma, pa tudi naslova in preambule Sporazuma), s katerimi se bo njegovo področje uporabe razširilo na onesnaževanje zraka z ladij, kot to ureja Priloga VI h konvenciji MARPOL.

1.2.2 Sprememba zaradi pristopa Španije – sprememba geografskega področja uporabe Sporazuma

Pogodbenice so povabile Kraljevino Španijo, da pristopi k Sporazumu, pri čemer so spremenile člen 2 Sporazuma in določile atlantsko mejo območja Severnega morja za namene Sporazuma in Priloge k Sporazumu ter izvedle revizijo meja različnih con nadzora za namene člena 6 Sporazuma. Natančneje, določena je bila nova opredelitev spremenjenega območja, zajetega v Sporazumu. Francija je sprejela uvedbo nove cone odgovornosti Francije, ki je neposredno ob coni pod skupno odgovornostjo Francije in Združenega kraljestva. Zajema območje med cono pod skupno odgovornostjo Francije in Združenega kraljestva ter novo cono odgovornosti Španije, da se odpravijo vse vrzeli med prejšnjo mejo iz Bonskega sporazuma in novo cono odgovornosti Španije.